Hawelose moor glo bekende Pta-sakeman | Maroela Media
Chris Orban is Sondag in 'n Pretoriase hospitaal dood nadat hy erg by sy Waterkloof-huis aangerand is. Foto: Facebook
Chris Orban (71), 'n bekende in die eiendomsbedryf, is Sondag in 'n hospitaal dood nadat hy Saterdag erg in sy Waterkloof-huis, oos van Pretoria, aangerand en beroof is.
Kapt. Colette Weilbach, woordvoerder van die Brooklyn-polisiestasie, het Dinsdag aan Maroela Media gesê die slagoffer is Saterdag omstreeks 15:15 deur 'n 30-jarige nutsman wat vir hom gewerk het in sy huis in Banketstraat aangetref.
Maroela Media het verneem Orban is erg aangerand en het beserings aan sy kop en gesig opgedoen.
"Die man het besef sy werkgewer se ligte groen Hyundai Tucson, 'n bergfiets en 'n plasmatelevisie word vermis," het Weilbach gesê.
Orban is na 'n plaaslike hospitaal geneem waar hy Sondag aan sy beserings beswyk het.
"Volgens inligting het die slagoffer glo vroeër Saterdag 'n hawelose man na sy huis geneem. Daar was geen gedwonge toegang tot sy perseel nie."
Liz Diederichs, Orban se broerskind, het aan Maroela Media gesê hulle wil nie tans kommentaar lewer nie, aangesien hulle nie die polisieondersoek wil belemmer nie.
"Ons is in die proses om 'n familiewoordvoerder te raadpleeg wat alle medianavrae sal hanteer," het sy gesê.
Orban was nie getroud nie en laat 'n aangenome seun van 13 jaar agter. Die seun is in veilige sorg.
Weilbach het enigiemand met inligting wat die polisie met hul ondersoek kan bystaan versoek om ao. Frank Radue by 012 366 1764 of Crime stop by 08600 10111 te bel.
Chris Orban misdaad Pretoria
Daar is net nie 'n einde aan moord en doodslag.
Dis hierdie dinge wat maak dat jy anderpad gaan kyk teenoor iemand wat werklik hulp nodig het.
Dit wys jou hoe hulle jou hulp waardeer – deur te moor en te roof!
Iets maak nie sin nie. Watter man het besef die motor TV en fiets is weg. Seker nie die hawelose nie
So onnodig en so hartseer, dat iemand wat gedink het hy doen goed nou so tot sy einde moes kom. Dit is soos Christa sê, jy gaan jou begin blind hou vir mense wat hulp nodig het, want jou lewe kan in gevaar wees.
Dit verstaan ek nie n baie ryk man tel n man op vat hom na sy huis???.
As dit ek was en hom wil help sal ek die hawelose man 200.00 gee 71 jaar oud ?????? Wat nie hom self kan verdedig nie dink uit die kas .